钦定古今图书集成/明伦汇编/官常典/第329卷 > 北魏
## 钦定古今图书集成/明伦汇编/官常典/第329卷 > 北魏

### 明元帝泰常二年置北部大人

按：《魏书太宗本纪》，不载。按《官氏志》：“泰常二年夏，置
六部大人官，有天部、地部，东、西、南北部，皆以诸公为
之。大人置三属官。”

### 文成帝永平二年都水台置二使者

按：《魏书高宗本纪》不载。按《官氏志》：永平二年正月，
尚书令高肇奏，“都水台请依旧二使者参军事，谒者
并录事令史，亦随事更立。诏曰：‘使者置二，可如所奏，
其下属司，唯须充事耳，亦何劳多也！参军录事并更
置一谒者，加二令史依旧’。”

### 孝文帝太和十五年置虞曹

按《魏书高祖本纪》不载。按《官氏志》云云。

太和　　年，诏议官制，定尚书及将作等阶品。
按《魏书高祖本纪》不载。按《官氏志》：自太祖至高祖
初，其内外百官，屡有减置，或事出当时，不为常目。旧
令亡失，无所依据。太和中，高祖诏群寮议定百官，著
于令：“列曹尚书第二品中，将作大匠从第二品下；都
水使者第四品中；尚书郎中第五品上；尚书郎水衡
都尉从第五”品下。主事郎，从第六品上。都令史、主书
令史，第七品上。

按：杜佑《通典》，“后魏左民尚书有屯田郎虞曹，掌地图、
山川远近、园囿田猎、杂木等事，并属虞衡尚书。有水
部，属都官尚书，亦掌舟船津梁之事。”又有大匠卿，置
丞二人。又“后魏初有水衡都尉及河堤谒者、都水使
者官。”

太和二十三年，复次尚书将作等以下职令。

按：《魏书高祖本纪》，不载。按《官氏志》，“二十三年，高祖
复次职令。及帝崩，世宗初班行之，以为永制。列曹尚
书，第三品；将作大匠从第三品；都水使者，从第五品
上阶；尚书郎中，第六品下阶；尚书都令史、主书令史，
第八品上阶；监淮海津都尉，从第九品上阶。”